पति ने पत्नी को 'तीन तलाक' देकर घर से निकाला, ये है वजह  
पति ने पत्नी को 'तीन तलाक' देकर घर से निकाला
दहेज की मांग पूरी न होने पर दिया तलाक
मुस्लिम विवाह संरक्षण अधिनियम के तहत मामला बना
फतेहपुर जिले के जहानाबाद थाने की पुलिस ने दलेलखेड़ा गांव में दहेज की मांग पूरी न होने पर एक महिला को उसके शौहर द्वारा तीन बार तलाक कहकर घर से निकाले जाने का मामला दर्ज किया है. जहानाबाद के थानाध्यक्ष शमशेर सिंह ने शुक्रवार को दर्ज की गई रिपोर्ट के हवाले से शनिवार को बताया ‘‘शुक्रवार को दलेलखेड़ा गांव की महिला अफसाना की तहरीर पर उसके शौहर ख्वाज़ा अली, ससुर कलामुद्दीन, सास किस्मतुन, दो ननदों फातिमा और शहरुन के खिलाफ मुस्लिम विवाह संरक्षण अधिनियम-2019 की संबंधित धारा एवं मारपीट कर घर से निकालने और दहेज अधिनियम के तहत मुकदमा दर्ज किया गया है.''
उन्होंने बताया कि पीड़िता ने शिकायत में कहा है कि चार सितंबर को पहले ससुराल वालों ने उसे पीटा, फिर शौहर ने तीन बार तलाक कहकर उसे घर से निकाल दिया है. मामले की जांच की जा रही है और अभी नामजद आरोपियों की गिरफ्तारी नहीं की गई.